Hljómsveitin Pale Moon var að senda frá sér sitt fyrsta tónlistarmyndband en það er við lagið „ Exile . ” Myndbandið var tekið upp einn góðviðrisdag í apríl í miðbæ Reykjavíkur . Mikið umstang fylgdi myndbandinu og yfir fimmtíu manns tóku þátt . Sauma þurfti búninga , loka götu , gulu baðkari komið fyrir á Bríetartúni , matarvagni plantað niður , límonaðistandi hent upp og svo lengi mætti telja . Myndbandið , sem er ansi magnað , var tekið upp í einni samfelldri töku og ekkert klippt . Því þurfti allt að ganga upp . Runan var æfð og tekin upp minnst tíu sinnum . Myndbandið var unnið í samstarfi við framleiðslufyrirtækið Blind Spot en Viktor Aleksander Bodanski tók upp og leikstýrði . Búningahönnun , grafík og útlit var í höndum Natösju Sushchenko , en hún er annar helmingur Pale Moon . Auðveldlega gekk að fá mannskap í myndbandið en svo skemmtilega vill til að flestir í myndbandinu eru einnig tónlistarfólk en það er bara útaf því að sveitin þekkir mikið af öðru tónlistarfólki . Lagið Exile má finna á þriggja laga smáskífuni Dust of Days sem dúettinn gaf frá sér nýverið . En lagið var hljóðritað í Fljótshlíðinni , hljóðblandað af Arnari Guðjónssyni og tónjafnað af Bassa Ólafs .